CELEX: 62011CN0547
Language: lv
Date: 2011-10-28 00:00:00
Title: Lieta C-547/11: Prasība, kas celta 2011. gada 28. oktobrī — Eiropas Komisija/Itālijas Republika

14.1.2012   
            
            
               LV
            
            
               Eiropas Savienības Oficiālais Vēstnesis
            
            
               C 13/6
            
         Prasība, kas celta 2011. gada 28. oktobrī — Eiropas Komisija/Itālijas Republika
   (Lieta C-547/11)
   2012/C 13/13
   Tiesvedības valoda — itāļu
   
      Lietas dalībnieki
   
   
      Prasītāja: Eiropas Komisija (pārstāvji — B. Stromsky un D. Grespan)
   
      Atbildētāja: Itālijas Republika
   
      Prasītājas prasījumi
   
   Komisijas prasījumi Tiesai ir šādi:
   
               —
            
            
               atzīt, ka
               
                           —
                        
                        
                           noteiktajā laikposmā neveicot visus pasākumus, kas vajadzīgi, lai atgūtu valsts atbalstu, kas ar Komisijas 2005. gada 7. decembra Lēmumu 2006/323/EK saistībā ar Francijas, Īrijas un Itālijas īstenoto atbrīvojumu no akcīzes nodokļa minerāleļļām, ko attiecīgi Gardannā, Šenonas reģionā un Sardīnijā izmanto par kurināmo alumīnija oksīda ražošanā (turpmāk tekstā — “Lēmums 2006/323”), ir atzīts par nelikumīgu un nesaderīgu ar kopējo tirgu, Itālijas Republika nav izpildījusi šī lēmuma 5. un 6. pantā un Līgumā par Eiropas Savienības darbību paredzētos pienākumus, un
                        
                     
                           —
                        
                        
                           noteiktajā laikposmā neveicot visus pasākumus, kas vajadzīgi, lai atgūtu valsts atbalstu, kas ar Komisijas 2007. gada 7. februāra Lēmumu 2007/375/EK saistībā ar Francijas, Īrijas un Itālijas īstenoto atbrīvojumu no akcīzes nodokļa minerāleļļām, ko attiecīgi Gardannā, Šenonas reģionā un Sardīnijā izmanto par kurināmo alumīnija oksīda ražošanā (turpmāk tekstā — “Lēmums 2007/375”), ir atzīts par nelikumīgu un nesaderīgu ar kopējo tirgu, Itālijas Republika nav izpildījusi šī lēmuma 4. un 6. pantā un Līgumā par Eiropas Savienības darbību paredzētos pienākumus;
                        
                     
         
               —
            
            
               piespriest Itālijas Republikai atlīdzināt tiesāšanās izdevumus.
            
         
      Pamati un galvenie argumenti
   
   Lēmuma 2006/323 īstenošanas termiņš beidzās 2006. gada 8. februārī. Lēmuma 2007/375 īstenošanas termiņš beidzās 2007. gada 8. jūnijā.
   Itālijas Republika līdz šim brīdim nav nodrošinājusi, lai pilnībā tiktu atgūts ar attiecīgajiem lēmumiem par nelikumīgu atzītais atbalsts vai lai Komisija tiktu informēta par to, ka atgūšana ir notikusi. Itālijas minētie juridiskie šķēršļi, lai attaisnotu kavēšanos saistībā ar šo lēmumu īstenošanu, nav tādi, kas atgūšanu padarītu par pilnībā neiespējamu saskaņā ar Tiesas judikatūru.
   Komisija arī apgalvo, ka Itālija ir to novēloti informējusi par progresu valsts procedūrās, ar kurām īsteno šos lēmumus, tādējādi pārkāpjot attiecīgajos lēmumos noteikto informēšanas pienākumu.